अपनी उपरोक्त बात के समर्थन में देश की एक पुरानी घटना का उल्लेख करना प्रासंगिक है। जिससे हमें एक तो इस बात का पता चलता है कि भ्रष्टाचारियों के हाथ कितने लंबे होते हैं। और दूसरे यह कि सरकारी खज़ाने की लूट का यह सिलसिला कोई नया सिलसिला नहीं है बल्कि संभवत:आज़ाद होने के बाद हमारे देश के जि़म्मेदार लोगों ने सबसे अधिक ध्यान ही सरकारी खज़ाने की लूट-खसोट तथा भ्रष्टाचार को बढ़ावा देने पर ही दिया है। 1960-70 के दशक में उत्तर प्रदेश के कानपुर की नगरमहापालिका में एक निहायत काबिल व ईमानदार इंजीनियर का नाम था भगवती प्रसाद दीक्षित। उनके समक्ष एक बार एक पुल के निर्माण संबंधी फाईल पास होने की गरज़ से आई। दीक्षित ने उस निर्माण कार्य की फाईल को पास करने से पूर्व निर्माण सथल का दौरा कर निर्माण कार्य की जांच करना ज़रूरी समझा। वे जानना चाहते थे कि अमुक पुल का निर्माण कार्य ठेके में उल्लिखित निर्धारित शर्तों व निर्धारित सामग्री के अनुरूप हो रहा है अथवा नहीं। जब उन्होंने निर्माण स्थल का दौरा किया तथा निर्माणाधीन परियोजना में प्रयुक्त होने वाली सामग्री की बारीकी से जांच-पड़ताल की तो उन्हें पता चला कि ठेकेदार द्वारा उस काम में बहुत लापरवाही बरती गई है तथा निर्माण हेतु किए गए अनुबंध की शर्तों का घोर उल्लंघन किया गया है। उन्होंने ठेकेदार की उस फाईल को पास कर अग्रसित करने के बजाए उसपर आपत्ति का नोट लिखकर ठेकेदार का भुगतान रुकवा दिया। दीक्षित ने अपने नोट में यह शंका भी व्यक्त की कि यह निर्माण कार्य कतई टिकाऊ नहीं है और बहुत जल्दी यह पुल गिर सकता है। जब ठेकेदार को इस बात का पता चला तो उसने नगरमहापालिका के प्रशासक तथा अन्य आला अधिकारियों को दीक्षित द्वारा उठाए गए कदम के विषय में बताया। सभी अधिकारी जो ठेकेदार से रिश्वत ले बैठे थे वे दीक्षित द्वारा की गई आपत्ति के विषय पर $खमोश हो गए। अधिकारियों ने ठेकेदार को दीक्षित से स्वयं निपटने को कहा। उसके बाद ठेकेदार व उसके गुंडों ने दीक्षित के घर व दफ्तर के रास्ते में लाठियों व हाकी से उनकी जमकर पिटाई कर दी।